*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 12ης Απριλίου 1985

για πρώτη τροποποίηση της αποφάσεως 85/192/ΕΟΚ περί ορισμένων προστατευτικών μέτρων κατά της αφρικανικής πανώλης των χοίρων στο Βέλγιο

(85/236/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 64/432/ΕΟΚ του Συμβουλίου της 26ης Ιουνίου 1964 περί προβλημάτων υγειονομικού ελέγχου στον τομέα των ενδοκοινοτικών συναλλαγών ζώων που ανήκουν στα βοοειδή και χοιροειδή (1), όπως τροποποιήθηκε τελευταία από την οδηγία 84/644/ΕΟΚ (2), και ιδίως το άρθρο 9,

την οδηγία 72/461/ΕΟΚ του Συμβουλίου της 12ης Δεκεμβρίου 1972 περί προβλημάτων υγειονομικού ελέγχου στον τομέα των ενδοκοινοτικών συναλλαγών νωπών κρεάτων (3), όπως τροποποιήθηκε τελευταία με την οδηγία 84/643/ΕΟΚ (4), και ιδίως το άρθρο 8,

την οδηγία 80/215/ΕΟΚ του Συμβουλίου της 22ας Ιανουαρίου 1980 περί προβλημάτων υγειονομικού ελέγχου στον τομέα των ενδοκοινοτικών συναλλαγών προϊόντων με βάση το κρέας (5), όπως τροποποιήθηκε τελευταία με την οδηγία 81/476/ΕΟΚ (6), και ιδίως το άρθρο 7,

Εκτιμώντας:

ότι διαπιστώθηκε στο Βέλγιο αφρικανική πανώλη των χοίρων·

ότι ο χαρακτήρας αυτής της επιζωοτίας αποτελεί κίνδυνο για το ζωικό κεφάλαιο των άλλων κρατών μελών, εξαιτίας του σημαντικού όγκου των συναλλαγών στον τομέα των ζωντανών χοιροειδών, των νωπών κρεάτων χοιροειδών και των προϊόντων με βάση το χοίρειο κρέας·

ότι, μετά από αυτή την επιζωοτία αφρικανικής πανώλης των χοίρων, η Επιτροπή ενέκρινε, στις 18 Μαρτίου 1985, την απόφαση 85/192/ΕΟΚ περί ορισμένων προστατευτικών μέτρων κατά της αφρικανικής πανώλης των χοίρων στο Βέλγιο (7)·

ότι, λόγω των ενεργητικών μέτρων που έλαβαν οι βελγικές αρχές, είναι δυνατόν να προβλεφθεί η περιφερειοποίηση των περιοριστικών μέτρων στις συναλλαγές, μόλις η ασθένεια περιορισθεί σε μία καθορισμένη περιοχή της βελγικής επικράτειας ·

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η απόφαση 85/192/ΕΟΚ τροποποιείται ως εξής:

1. Στο άρθρο 1, η παράγραφος 2 αντικαθίσταται από την ακόλουθη παράγραφο:

«2. Τα περιοριστικά μέτρα που αναφέρονται στην παράγραφο 1 αίρονται:

α) από τις 24 Μαρτίου 1985, για το τμήμα του εδάφους του Βελγίου που οριοθετείται στο παράρτημα, παράγραφος 1·

β) από τις 18 Απριλίου 1985, για το τμήμα του εδάφους του Βελγίου που οριοθετείται στο παράρτημα, παράγραφος 2, όσον αφορά:

- κρέατα που προέρχονται από ζώα που εσφάγησαν πριν από τις 15 Ιανουαρίου 1985,

- προϊόντα με βάση το κρέας που παρασκευάσθηκαν από κρέατα που αναφέρονται στην πρώτη παύλα·

γ) από τις 18 Απριλίου 1985, για το τμήμα του εδάφους του Βελγίου που οριοθετείται στο παράρτημα, παράγραφος 3, όσον αφορά:

- τα κρέατα που προέρχονται από ζώα που εσφάγησαν μετά τις 17 Απριλίου 1985,

- προϊόντα με βάση το κρέας που παρασκευάζονται από κρέατα που αναφέρονται στην πρώτη παύλα.

Αυτή η αίρεση των περιοριστικών μέτρων που προβλέπεται στο στοιχείο γ) δεν λαμβάνει χώρα παρά μόνο με την υπόθεση ότι δεν υπάρχει καμία εστία στο τμήμα του εδάφους του Βελγίου που οριοθετείται στο παράρτημα, σημεία 1 και 3. Η Επιτροπή ανακοινώνει στα κράτη μέλη, στις 17 Απριλίου 1985, ότι αυτός ο όρος πραγματοποιήθηκε. Η ανακοίνωση αυτή συντάσσεται με βάση τις πληροφορίες που ανακοινώνονται από το Βέλγιο.»

2. Παρεμβάλλεται το ακόλουθο άρθρο 2α:

«Άρθρο 2α

Από τις 18 Απριλίου 1985:

1. το υγειονομικό πιστοποιητικό που προβλέπεται από την οδηγία 64/433/ΕΟΚ του Συμβουλίου της 26ης Ιουνίου 1964, που συνοδεύει τα χοίρεια κρέατα, θα πρέπει να συμπληρούται από την ακόλουθη ένδειξη: "Κρέατα σύμφωνα με την απόφαση 85/236/ΕΟΚ της Επιτροπής (1)"·

2. το υγειονομικό πιστοποιητικό που προβλέπεται από την οδηγία 77/99/ΕΟΚ του Συμβουλίου της 21ης Δεκεμβρίου 1976, που συνοδεύει τα κρέατα με βάση το χοίρειο κρέας, πρέπει να συμπληρώνεται από την ακόλουθη ένδειξη: "Προϊόντα σύμφωνα με την απόφαση 85/236/ΕΟΚ της Επιτροπής (1)".

(1) ΕΕ αριθ. L 108 της 20. 4. 1985, σ. 23.»

3. Το παράρτημα αντικαθίσταται από το παράρτημα της παρούσας απόφασης.

Άρθρο 2

Τα κράτη μέλη τροποποιούν τα μέτρα που εφαρμόζουν στις συναλλαγές για να τα καταστήσουν σύμφωνα με την παρούσα απόφαση. Τα ανακοινώνουν αμέσως στην Επιτροπή.

Άρθρο 3

Η παρούσα απόφαση απευθύνεται στα κράτη μέλη.

Βρυξέλλες, 12 Απριλίου 1985.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. 121 της 29. 7. 1964, σ. 1977/64.

(2) ΕΕ αριθ. L 339 της 27. 12. 1984, σ. 30.

(3) ΕΕ αριθ. L 302 της 31. 12. 1972, σ. 24.

(4) ΕΕ αριθ. L 339 της 27. 12. 1984, σ. 27.

(5) ΕΕ αριθ. L 47 της 21. 2. 1980, σ. 4.

(6) ΕΕ αριθ. L 186 της 8. 7. 1981, σ. 20.

(7) ΕΕ αριθ. L 84 της 26. 3. 1985, σ. 12.

ΠΑΡΑΡΤΗΜΑ

1. Η βελγική επικράτεια, εξαιρέσει του τμήματος της επικρατείας που βρίσκεται δυτικά της γραμμής που σχηματίζεται από το κανάλι Terneuzen-Gand, από το Escaut μέχρι τη συμβολή με το κανάλι του Espierre, από το κανάλι του Espierre μέχρι τα γαλλικά σύνορα.

2. Το τμήμα της βελγικής επικράτειας που βρίσκεται δυτικά από τη γραμμή που σχηματίζεται από το κανάλι του Terneuzen-Gand, του Escaut μέχρι τη συμβολή με το κανάλι του Espierre, από το κανάλι του Espierre μέχρι τα γαλλικά σύνορα.

3. Το τμήμα της βελγικής επικράτειας που οριοθετείται στο 2, με εξαίρεση τις κοινότητες των Tielt, Pittem, Meulebeke, Ardooie, Ingelmunster, Landelede, Izegem, Roeselaere, Lodegem, Moorslede, Staden, Hooglede, Zonnebeke, Poelkapelle, Lichtervelde, Zwevezele, καθώς και μια ζώνη ακτίνας τριών χιολιομέτρων γύρω από τις δύο εστίες στις κοινότητες του Reninge και του Ichtegem.